ABC รุกธุรกิจอสังหาฯ- E-business เต็มสูบ! จ่อขึ้นแท่นผู้นำนวัตกรรมการเงิน
ABC เดินหน้าลุยธุรกิจอสังหาริมทรัพย์-E-business เต็มสูบ! พร้อมรับรู้รายได้อย่างต่อเนื่อง หวังขึ้นเป็นผู้นำนวัตกรรมทางการเงิน
24 ก.พ. 2560

ABC เดินหน้าลุยธุรกิจอสังหาริมทรัพย์-E-business เต็มสูบ! พร้อมรับรู้รายได้อย่างต่อเนื่อง หวังขึ้นเป็นผู้นำนวัตกรรมทางการเงิน
นายจิรภัทร วีรชยทองคำ รองกรรมการผู้จัดการ บริษัท แอสเซท ไบร์ท จำกัด (มหาชน) หรือ ABC เปิดเผยว่า ปัจจุบันบริษัท แอสเซท ไบร์ท ประกอบธุรกิจทางด้านอสังหาริมทรัพย์ และ E-business โดยแบ่งเป็น ด้านอสังหาริมทรัพย์ เริ่มจากการพัฒนาโครงการคอนโดมิเนียม “ABOVE SUKHUMVIT 39” คอนโดมิเนียมหรูระดับไฮเอ็นท์ มูลค่าโครงการกว่า 2,500 ล้านบาท และโครงการ “ABC WORLD” ซึ่งเป็นที่ตั้งสำนักงานใหญ่บริษัท แอสเซท ไบร์ท จำกัด (มหาชน) เป็นโครงการ Office Building ให้เช่า
สำหรับธุรกิจ E-business ที่ ABC ได้รับใบอนุญาตประกอบธุรกิจผู้ให้บริการชำระเงินทางอิเล็กทรอนิกส์ ประเภทบัญชี ค(3) จากธนาคารแห่งประเทศไทย ถูกต้องตามกฎหมาย แบ่งเป็น ธุรกิจพาณิชย์อิเล็กทรอนิกส์ (E-Commerce) ภายใต้ชื่อ “abcpoint” ซึ่งเป็นธุรกิจการซื้อขายสินค้าและบริการบนโลกออนไลน์ โดยรวบรวมสินค้าและบริการจากแบรนด์ชั้นนำไว้ที่เว็บไซต์ www.abcpoint.com
อนึ่ง “WeChat Pay” แอพพลิเคชั่น E-Payment ในการชำระเงินค่าสินค้าและบริการผ่านระบบ QR Code ที่เป็นที่นิยมจากประเทศจีน ซึ่ง ABC ได้มีการจับมือเซ็นสัญญาร่วมกับ Ksher และ WeChat Pay ประเทศจีน นำเข้ามาเปิดใช้ในประเทศไทย เพื่อรองรับการจับจ่ายใช้สอยของนักท่องเที่ยวชาวจีน ที่เข้ามาในประเทศไทยถึง 8.7  ล้านคนต่อปี และด้วยการเติบโตของโลกออนไลน์ ทำให้การจับจ่ายใช้สอยง่ายขึ้น ส่งผลให้ปัจจุบันระบบ WeChat Pay มีตัวเลขการใช้บริการอยู่ที่ประมาณเดือนละ 100 ล้านบาท และภายในปี 2560  คาดว่าจะมียอดการใช้บริการไม่ต่ำกว่าเดือนละ 1,000 ล้านบาท ทำให้ธุรกิจ E-Payment เป็นอีกหนึ่งช่องทางที่สามารถสร้างรายได้ให้กับบริษัทฯ เพิ่มขึ้นในระยะยาว แบบยั่งยืน ซึ่งจะทำให้บริษัทเติบโตไปได้อย่างรวดเร็ว แข็งแกร่งและมีเครือข่ายทั่วโลก
“ซึ่งทั้งหมดนี้เป็นธุรกิจที่ได้รับผลตอบรับที่ดีมาตั้งแต่เริ่มต้น และยังมีการรับรู้รายได้ที่เข้ามาอย่างต่อเนื่อง ตั้งแต่ปลายปี 2559 อย่างไรก็ตามในปี 2560 บริษัท แอสเซท  ไบร์ท ก็ยังคงเดินหน้าลุยธุรกิจอสังหาริมทรัพย์ และ E-business อย่างเต็มที่ โดยตั้งเป้าในปี 2560 บริษัทน่าจะมีรายได้ แบ่งเป็น อสังหาริมทรัพย์ ร้อยละ 70 และ E-business ร้อยละ 30” นายจิรภัทร กล่าว